  Виталий Пронин Следствиея управлениен кивалтӥсь В. Никешкин сакгес чакланы куриз пиналъёсты.Иворчиосын пумиськылӥз элькунысь валтӥсь следователь Владимир Никешкин. Вераськон мынӥз нылпиосты уродэзлэсь утён но кузьмаськон сярысь.  Нылпиос Владимир Никешкин кенешонэз кутскиз лыдпусъёс бордысен. Соос малпаськытӥсесь. Кылем арын нылпиосты вӧсь каронэн но сантэманэн герӟаськем 182 уголовной уж ӝутэмын. Кырмемын 117 педофил. Та пӧлысь 5-ез воргорон кырсь уженыз аръёсын-аръёсын выре вылэм.- Ми педофилэз кырмиськомы но пытсэт сьӧры келяськомы, - шуэ В. Никешкин. - Нош сантэмам нылпилэн азьлань улонэз кызьы радъяське, ум тодӥське. Соин  ик матысь дыре Нырысетӥ элькун больницаын таӵе пиналъёс понна усьтомы центр. Отын нылпиослы пушказы выйыны, кырыж сюрес вылэ султыны уз сётэ. Угось эриктэмам дыдыос пӧлысь тросэз будыса «уй бубылилы» пӧрмо.Берло вакытэ трос пиналъёс быро, бадӟымъёс сак луымтэен. Сарапул ёросысь 5 аресъем пияшез ток шуккиз. Ижысь бассейнын пинал выйиз. Дэбес ёросысь нылпиез сӧсыртӥз футболэн шудон корт капка...-  Кылем арын Ижын, машинаын ӝокаса, вож нуны быриз, - шуиз валтӥсь следователь. - Анай-атаезлы визь тыримы. Но мукет мумы-бубыосты та учыр номырлы ӧз дышеты - нылпиоссэс али но машинае огназэс келляло. Та сяна, гужем покчиос укноысь ӵем палдыло. Соин котькудмылы сак луоно. Следствиея управлениысь «Нылпи - кышкыт учырын» пӧсь телефонэ (8-800-200-01-25) туэ 29 пол жингыръязы ни. Котькуд вазиськонъя эскерон радъямын. Ӝыныяз, зэмзэ но, нылпилэн улонэзлы кышкытлык кылдэмын вылэм.Али следовательёс гижысь-пиньысь бугыръяло Интернетэз. Отын паськыт вӧлмемын улонысь ас мылкыд каремзыя кошкыны малпась егитъёслы бамъёс. Соосты пытсаны секыт ӧвӧл. Секыт соосты кылдытъясь адямиосты - администраторъёсты - кыл кутон улэ кыскыны. Таин сэрен управлениын кылдытэмын нимысьтыз та ужен вырись группа.КузьмаськонВ. Никешкин калыкез чакласькыны куриз пӧечи адвокатъёслэсь. Соос шуге-леке шедем адямиосты алдало, Следствиея управлениын тодмооссы вань шуыса. Отын ужасьёслы кузьым сётыны ӵекто.- Кыл кутон улэ кыскем муртэ адвокат оскытэм: пытсэт сьӧры пуксёнлэсь утё, - шуэ Владимир Анатольевич. - Но со понна, пе, Никешкинлы но солэн воштӥсезлы Дмитрий Матушкинлы кузьым сётоно - 200 сюрс манет. Ӧжыт улыса, адвокат шуэ: ой, пе, Никешкин эшшо 300 сюрс манет куриз на. Янгыше уськытэм мурт, эрике потон сярысь льӧль малпанъёсын поромыса, вань коньдонзэ адвокат нергелы сётэ.Та сярысь валтӥсь следователь тодытэк ӧз улы. Оперативникъёсын ӵош малпазы: уксё сётӥсез но, адвокатэз но кырмозы.- Зэмос детектив вал соку, - серектӥз Владимир Анатольевич. - Ширтэ машина. Сюрес вылэ укноетӥз уксё кушто. Кыкетӥез машина вуэ... Ӵапак соку ик ми кырмимы законэз тӥясьёсты.24-тӥ мае следовательёс кие шедизы Ижысь «Единая управляющая компания» огазеяськонлэн кивалтӥсез Рауф Кутдузов но Первомай ёрос администрациысь ЖКХ-я но благоустройствоя управлениысь 2 чиновникъёс.- Ижысь шуныт сётӥсь гумыосты Р. Кутдузовлэн тупатъямез уг поты вылэм, - валэктӥз следователь. -  Та понна штраф медаз сётэ шуыса, кивалтӥсь кузьмаськыны кутскем. Первомай ёрос администрациысь чиновникъёслы котькуд толэзь ог 30 сюрс манет сётъям. Озьы кузьымлэн огъя быдӟадаез 150 сюрс манетозь вуэм.Али та адямиослэн ваньбурзы арест улэ шедемын. Кутдузов вылэ ӝутэмын 291-тӥ статьяя - кузьмаськон - уголовной уж. Та статьяя янгыше уськытэмъёслы чакламын  бадӟым тыриськон, 5-ысен 10 арозь пытсэт сьӧрын пукон. 3 ар кивалтӥсь луыны уг быгато.Первомай ёрос администрациысь огез чиновник вылэ ӝутэмын 290-тӥ статьяя - кузьым басьтон - уголовной уж. Кузьым октӥсьёслы чакламын бадӟым тыриськон,  7-ысен 12 арозь кечат-вамат укно сьӧры шедён.Мукетыз чиновник дораз арест улын пуке.Ольга Корепанова Теги: Кенешон Нылпиос ужпум  